CELEX: 62009TN0237
Language: el
Date: 2009-06-17 00:00:00
Title: Υπόθεση T-237/09: Προσφυγή της 17ης Ιουνίου 2009 — Région Wallonne κατά Επιτροπής

15.8.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 193/27
            
         Προσφυγή της 17ης Ιουνίου 2009 — Région Wallonne κατά Επιτροπής
   (Υπόθεση T-237/09)
   2009/C 193/43
   Γλώσσα διαδικασίας: η γαλλική
   
      Διάδικοι
   
   
      Προσφεύγουσα: Région Wallonne [Περιφέρεια Βαλλονίας] (εκπρόσωποι: J.-M. De Backer, A. Lepièce, I.-S. Brouhns, δικηγόροι)
   
      Καθής: Επιτροπή των Ευρωπαϊκών Κοινοτήτων
   
      Αιτήματα της προσφεύγουσας
   
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής, της 27ης Μαρτίου 2009, σχετικά με το βελγικό εθνικό σχέδιο κατανομής δικαιωμάτων εκπομπής, καθόσον η εν λόγω απόφαση απορρίπτει την κατανομή δικαιωμάτων εκπομπής στην εγκατάσταση αριθ. 116 για την περίοδο 2008-2012 και να επιτρέψει την κατανομή δικαιωμάτων εκπομπής τμηματικώς και ετησίως, σύμφωνα με το παράρτημα Va του εθνικού σχεδίου κατανομής (ΕΣΚ)·
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Η προσφεύγουσα ζητεί την ακύρωση της αποφάσεως της Επιτροπής, της 27ης Μαρτίου 2009, σχετικά με το κοινοποιηθέν από το Βέλγιο για την περίοδο από το 2008 έως το 2012 εθνικό σχέδιο κατανομής δικαιωμάτων εκπομπής αερίων θερμοκηπίου, με την οποία η Επιτροπή αρνήθηκε τη διόρθωση του πίνακα «εθνικό σχέδιο κατανομής δικαιωμάτων εκπομπής» που χορηγεί δικαιώματα εκπομπής στην εγκατάσταση αριθ. 116.
   Προς στήριξη της προσφυγής της, η προσφεύγουσα προβάλλει τέσσερις λόγους ακυρώσεως αντλούμενους από:
   
               —
            
            
               παράβαση του άρθρου 44, παράγραφος 2, του κανονισμού (ΕΚ) 2216/2004 (1), κατά το μέτρο που η Επιτροπή στηρίχθηκε σε λόγους που δεν προβλέπονται από την εφαρμοστέα διάταξη·
            
         
               —
            
            
               παράβαση της υποχρεώσεως αιτιολογήσεως της προσβαλλομένης αποφάσεως, δεδομένου ότι η εν λόγω απόφαση δεν παρέχει τη δυνατότητα να προσδιοριστεί με ποιον τρόπο η διόρθωση του πίνακα «εθνικό σχέδιο κατανομής δικαιωμάτων εκπομπής» του Βελγίου σχετικά με την εγκατάσταση αριθ. 116 δεν στηρίζεται στο εθνικό σχέδιο κατανομής δικαιωμάτων εκπομπής αερίων θερμοκηπίου, το οποίο κοινοποιήθηκε από το Βέλγιο και εγκρίθηκε προηγουμένως από την Επιτροπή·
            
         
               —
            
            
               παραβίαση της αρχής της ασφάλειας δικαίου και της προστασίας της δικαιολογημένης εμπιστοσύνης, κατά το μέτρο που η προσβαλλόμενη απόφαση είναι αντίθετη προς το βελγικό εθνικό σχέδιο κατανομής δικαιωμάτων εκπομπής αερίων θερμοκηπίου, το οποίο εγκρίθηκε από την Επιτροπή·
            
         
               —
            
            
               παραβίαση της αρχής της καλής πίστεως στο πλαίσιο των κοινοτικών υποθέσεων και της χρηστής διοικήσεως, δεδομένου ότι η Επιτροπή εξέδωσε απόφαση αντίθετη προς μια πρώτη απόφαση εκδοθείσα πριν από έξι μήνες.
            
         
      (1)  Κανονισμός (ΕΚ) 2216/2004 της Επιτροπής, της 21ης Δεκεμβρίου 2004, σχετικά με τυποποιημένο και ασφαλές σύστημα μητρώων δυνάμει της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου και της απόφασης 280/2004/ΕΚ του Ευρωπαϊκού Κοινοβουλίου και του Συμβουλίου (ΕΕ L 386, σ. 1).